

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА**  **УПРАВЛЯВАЩИЯ ОРГАН НА**  **СТРАТЕГИЧЕСКИЯ ПЛАН ЗА РАЗВИТИЕТО НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА**  **2023-2027 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Прием на заявления за подпомагане по процедура чрез подбор „Предоставяне на съветнически пакети на земеделски и горски стопани“ по интервенция II.И.1-„Консултантски услуги и повишаване на консултантския капацитет“ от Стратегическия план за развитие на земеделието и селските райони на Република България (СПРЗСР) за периода 2023-2027 г.* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 68, ал. 2 от Закона за подпомагане на земеделските производители, Ви представям проект на заповед за утвърждаване на насоки за кандидатстване по процедура чрез подбор „Предоставяне на съветнически пакети на земеделски и горски стопани“ по интервенция II.И.1„Консултантски услуги и повишаване на консултантския капацитет“ от Стратегическия план за развитие на земеделието и селските райони на Република България за периода 2023-2027 г.

Със Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.) се създава законовата делегация в чл. 68, ал. 2 от Закона за подпомагане на земеделските производители, където е предвидено, че Ръководителят на Управляващия орган на Стратегическия план утвърждава със заповед за всеки прием по интервенциите по чл. 73, 74, 75, чл. 77, параграф 1, букви "а", "в" - "е" и чл. 78 от Регламент (ЕС) 2021/2115, включени в Стратегическия план, насоки, определящи условията за кандидатстване и условията за изпълнение на одобрените заявления за подпомагане. Със заповедта се определя и краен срок за публикуване на разяснения и начална и крайна дата за подаване на заявленията за подпомагане.

Финансиране по интервенциите се отпуска по реда на *Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (обн., ДВ, бр. 92 от 2024 г.)*, наричана по-нататък „Наредба № 4 от 2024 г.“

Прилагането на интервенцията II.И.1„Консултантски услуги и повишаване на консултантския капацитет“, включена в Стратегическия план, има за цел модернизиране на селското стопанство и селските райони чрез стимулиране и споделяне на знания, иновации и цифровизация в селското стопанство и селските райони и чрез насърчаване на използването им в по-голяма степен от земеделските стопани чрез по-добър достъп до обмен на научни изследвания, иновации и знания и чрез обучение.

С придобитите знания и умения чрез изпълнението на дейностите по процедурата, земеделските стопани ще могат да повишат своята конкурентоспособност и ресурсна ефективност, ще подобрят екологичните показатели на стопанствата си, като същевременно реализираните проекти по подмярката ще спомогнат за устойчивата икономика на селските райони.

Предложената за утвърждаване процедура „Предоставяне на съветнически пакети на земеделски и горски стопани“ предвижда предоставяне на индивидуални съветнически услуги на земеделските и горски стопани, с оглед да се възползват от възможността за подобряване на икономическите и екологични показатели, както и на климатичната съобразеност и устойчивост на изменението на климата на техните стопанства или да въведат иновативни селскостопански технологии и иновативни решения, в това число базирани на цифрови технологии, съгласно идентифицираните потребности в Стратегическия план за развитие на земеделието и селските райони на Република България за периода 2023-2027 г.

Чрез изпълнение на дейностите по процедурата се предвижда за периода на прилагане на Стратегическия план да се предоставят най-малко 10 000 индивидуални съвета на земеделски и горски стопани и други лица, заинтересовани в участие в оперативни групи. Също така, интервенцията предвижда възможност в съответствие с чл. 15, параграф 4, буква „д“ от Регламент (ЕС) 2021/2115 и в контекста на AKIS, да се осигури възможност за подкрепа за подготовката и изпълнението на проекти на оперативните групи в рамките на ЕПИ.

В представения проект на насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени заявления за подпомагане по процедура чрез подбор „Предоставяне на съветнически пакети на земеделски и горски стопани“ по интервенция II.И.1„Консултантски услуги и повишаване на консултантския капацитет “, включена в Стратегическия план за развитие на земеделието и селските райони на Република България за периода 2023-2027 г.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор на заявления за подпомагане.

**1. Цел на приема:**

Предоставяне на индивидуални съветнически услуги на земеделските и горски стопани, с оглед да се възползват от възможността за подобряване на икономическите и екологични показатели, както и на климатичната съобразеност и устойчивост на изменението на климата на техните стопанства или да въведат иновативни селскостопански технологии и иновативни решения, в това число базирани на цифрови технологии, съгласно идентифицираните потребности в Стратегическия план за развитие на земеделието и селските райони на Република България за периода 2023-2027 г.

**2. Допустими кандидати/партньори (ако е приложимо):**

Допустими кандидати по интервенцията са всички физически и юридически лица, които разполагат с експертиза за предоставяне на съветническите услуги, попадащи в приложното поле на включените съветническите пакети.

**3. Допустими дейности**

Подкрепата по процедурата е насочена към подпомагане на предоставянето на индивидуални съветнически услуги във вид на съветнически пакети. Индивидуалните съветнически услуги се определят като предоставяне на съвети, включително посещения на стопанството, в рамките на всеки един съветнически пакет:

1) Съветнически пакет № 1: Предоставяне на съвети, насочени към млади или нови земеделски стопани за подпомагане за кандидатстване за интервенциите, по които те са допустими (СП 1);

2) Съветнически пакет № 2: Предоставяне на съвети, насочени към малки и много малки земеделски стопани за подпомагане за кандидатстване за интервенциите, по които те са допустими (СП 2);

3) Съветнически пакет № 3: Предоставяне на съвети, насочени към горски стопани (СП 3);

4) Съветнически пакет № 4: Предоставяне на съвети по отношение на смекчаване на последиците от изменението на климата и за адаптация към него, както и за устойчивата енергия (СП 4);

5) Съветнически пакет № 5: Предоставяне на съвети за повишаване на знанията за устойчиво управление на природните ресурси (води, почви, въздух) и добри практики в земеделието по отношение на природните ресурси (СП 5);

6) Съветнически пакет № 6: Предоставяне на съвети с цел защита на биологичното разнообразие, подобряване на екосистемните услуги и опазване на местообитанията и ландшафта в т.ч. за ролята на земеделските стопани за постигане на целите на екологична мрежа Натура 2000 (СП 6);

7) Съветнически пакет № 7: Предоставяне на съвети относно общите принципи на интегрираното управление на вредителите и на добрата растителнозащитна практика (СП 7);

8) Съветнически пакет № 8: Предоставянето на съвети относно стандартите за биосигурност в животновъдните стопанства, вкл. повишаване информираността и знанията на земеделските производители относно биосигурността в техните стопанства, хуманното отношение и здравеопазването на животните (СП 8);

9) Съветнически пакет № 9: Предоставянето на съвети относно стандартите за безопасност на труда и/или стандарти за безопасност на стопанствата (СП 9);

10) Съветнически пакет № 10: Предоставянето на съвети относно устойчивото развитие на земеделските стопанствата, включително чрез коопериране в т.ч.: използването на дигитални инструменти; интервенции на равнище стопанство, които са насочени към модернизиране на стопанството, изграждане на конкурентоспособност, секторна интеграция, иновации и пазарно ориентиране; консултиране по въпроси и проблеми на земеделското стопанство, свързани с икономическите показатели на земеделското стопанство, включително въпроси на конкурентоспособността и маркетинга и реализация на произвежданите земеделски продукти, вкл. чрез коопериране; управление на риска в земеделското стопанството; коопериране (СП 10).

11) Съветнически пакет № 11: Предоставяне на съвети, насочени към млади или нови фермери, малки и много малки земеделски стопани за подпомагане за изпълнението на проектите по интервенциите, за които са одобрени (СП 11);

12А) Съветнически пакет № 12A: Предоставянето на консултантски услуги относно възможностите за създаване, развитие и внедряване на иновации, в т.ч.: Европейското партньорство за иновации за селскостопанска производителност и устойчивост (EIP-AGRI) и възможности за създаване и развитие на иновации; Други възможности за създаване, развитие и внедряване на иновации (СП 12А);

12Б) Съветнически пакет № 12Б: Предоставянето на консултантски услуги относно подготовка и подаване на проектно предложение за кандидатстване в първа стъпка по интервенция „Подкрепа за оперативни групи в рамките на ЕПИ (СП 12Б);

12В) Съветнически пакет № 12В: Предоставянето на консултантски услуги относно подготовка и подаване на проектно предложение за кандидатстване във втора стъпка по интервенция „Подкрепа за оперативни групи в рамките на ЕПИ“ за обединения, получили съветнически пакет 12Б или одобрени за изпълнение на първа стъпка по интервенция „Подкрепа за оперативни групи в рамките на ЕПИ“ (СП 12В);

12Г) Съветнически пакет № 12Г: Предоставяне на консултантски услуги относно подготовка и подаване на проектно предложение за кандидатстване във втора стъпка по интервенция „Подкрепа за оперативни групи в рамките на ЕПИ“ за обединения, които не са одобрени за изпълнение на проект в първа стъпка по интервенция „Подкрепа за оперативни групи в рамките на ЕПИ“ и които не са получили съветнически пакет 12Б (СП 12Г).

**4. Финансова помощ:**

Общият размер на безвъзмездната финансова помощ по настоящата процедура възлиза на 7 823 200 лв. (левовата равностойност на 4 000 000 евро), в т.ч. 3 129 280 лв. (левовата равностойност на 1 600 000 евро) от Европейския земеделски фонд за развитие на селските райони и 4 693 920 лв. (левовата равностойност на 2 400 000 евро) национално финансиране.

Безвъзмездната финансова помощ по процедурата се предоставя под формата на единични разходи на основание чл. 83, параграф 1, буква „б“ от Регламент (ЕС) 2021/2115, изчислени за отделните съветнически пакети.

Мининалният размер на допустимите разходи за един кандидат по процедурата е 15 000 лв.

Максималният размер на безвъзмездната помощ по процедурата за кандидата Национална служба за съвети в земеделието възлиза на 2 933 700.00 лева (Левовата равностойност на 1 500 000 евро).

Максималният размер на безвъзмездната помощ по процедурата за кандидати физически лица възлиза на 120 000.00 лв. (Левовата равностойност на 61 356 евро).

Максималният размер на безвъзмездната помощ за всички останали допустими кандидати по процедурата възлиза на 977 900,00 лева (Левовата равностойност на 500 000 евро).

Максималният интензитет на безвъзмездната финансова помощ е в размер на 100 процента от допустимите разходи.

**5. Критерии за подбор:**

Критериите за подбор, по които ще бъдат класирани постъпилите заявления за подпомагане ще са свързани с:

* Качество на заявлението за подпомагане - предвиден комплексен подход за предоставяне на съветнически услуги; предоставяне на съвети, свързани с опазване на околната среда; качество на предоставяните съветнически пакети.
* Капацитет и експертиза на кандидата за предоставяне на съвети - доказан опит в предоставянето на съветнически услуги; участие в оперативна група (2014-2020) или одобрено заявление за подпомагане по интервенция „Подкрепа за оперативни групи в рамките на ЕПИ“ от СПРЗСР 2023-2027 г.; лесен и бърз достъп от желаещите да получат съветнически услуги до кандидата; подходящо образование за предоставяне на съвети в сферата на селското/горското стопанство.

Максималният брой точки, които може да получи всяко едно заявление за подпомагане по процедурата е 72 точки.

Минималният брой точки за финансиране на едно заявление е 20 т.

Проектът на насоки за кандидатстване е обсъден с представители на заинтересованите страни на [работна среща, проведена на 17 декември 2024 г. в сградата на МЗХ](https://sp2023.bg/index.php/bg/sprzsr-bg/novini/v-rabotna-grupa-baha-obs-deni-novite-v-zmoznosti-za-konsultantski-uslugi-i-s-vetniceski-paketi-za-zemedelski-i-gorski-stopani).

В съответствие с чл. 68, ал. 3 от Закона за подпомагане на земеделските производители проектът на заповед, ведно с условията за кандидатстване и условията за изпълнение се публикуват на интернет страницата на Стратегическия план и в Системата за електронни услуги преди тяхното утвърждаване за представяне на писмени предложения и възражения в периода 24 април – 2 май 2025 г.

Направените целесъобразни бележки и предложения са отразени.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 2 от Закона за подпомагане на земеделските производители предлагам да издадете заповед за утвърждаване на насоки, определящи условията за кандидатстване и условията за изпълнение на одобрените заявления за подпомагане по процедура „Предоставяне на съветнически пакети на земеделски и горски стопани“ поинтервенция II.И.1„Консултнатски услуги и повишаване на консулатнсткия капацитет“ от СПРЗСР 2023-2027 г., и за определяне на начална и крайна дата за подаване на заявленията за подпомагане, както и краен срок за публикуване на разяснения.

**Приложение**: *Справка за отразени бележки и коментари в рамките на проведеното обществено обсъждане*

С уважение,

